钦定古今图书集成/明伦汇编/官常典/第695卷 > 邹守益
## 钦定古今图书集成/明伦汇编/官常典/第695卷 > 邹守益

按《明外史》本传：“守益，字谦之，安福人。父贤，字恢才，弘
治九年进士。授南京大理评事，数有条奏，时颇称之。
历官福建佥事，擒杀武平贼渠黄友胜，并诛其党。以
疾归，居家孝友，丧祭一循礼制。守益举正德六年，会
试第一，出王守仁门，以廷对第三，授翰林院编修。逾
年告归，乃谒守仁，讲学于赣州。宸濠反，与守仁军事。”
世宗即位，始赴官。嘉靖三年二月，帝欲去兴献帝本
生之称。守益疏谏曰：“陛下推恩本生，尊为帝后，私亲
非不隆矣。复加称皇考，去其始封之号，则视正统无
别。太祖《孝慈录》曰：‘为人后者，为所后父母；三年，为所
后祖父母承重，为本生父母降期。即丧服之隆杀，庙
制、祭法，皆可类推。望遵祖训，毋为异论所惑’。”疏入，忤
旨，被责。逾月，复上疏曰：“陛下欲隆本生之恩，屡下群
臣会议。群臣据礼正言，致蒙诘让。道路相传，有‘孝长
子’之称。昔曾元以父寝疾，惮于《易》箦，盖爱之至也，而
曾子责之曰‘姑息’。鲁公受天子礼乐以祀周公，盖尊
之至也，而孔子伤之曰：‘周公其衰矣’！臣愿陛下勿以
姑息事献帝，而使后世有其衰之叹。且群臣援经证
古，欲陛下专意正统，此皆为陛下忠谋，乃不察而督
过之，谓忤且慢。”臣历观前史，如冷褒、段犹之徒，当时
所谓忠爱，后世所斥以为邪媚也；师丹、司马光之徒，
当时所谓欺慢，后世所仰以为正直也。后之视今，犹
今之视古。望陛下不吝改过，察群臣之忠爱，信而用之，召“复其去国者，无使奸人动摇国是，离间宫闱。昔
先帝南巡，群臣交章谏阻，先帝赫然震怒，岂不谓欺
慢可罪哉？陛下在藩邸闻之，必以是为尽忠于先帝。
今入继大统，独不容群臣尽忠于陛下乎？”帝大怒，下
诏狱考掠，谪广德州判官。废淫祠，建复初书院，与学
者讲授其间。稍迁南京礼部郎中。州人立生祠以祀
闻。守仁卒，为位哭服心丧，日与吕柟、湛若水、钱德洪、
王畿、薛侃辈论学。考满入都，即引疾归。久之，以荐起
南京吏部郎中，召为司经局洗马。守益以太子幼，未
能出阁，乃与霍韬上《圣功图》，自神尧茅茨土阶至帝
西苑耕稼蚕桑，凡为图十三。帝以为谤讪，几得罪，赖
韬受帝知，事乃解。明年春，迁太常少卿兼侍读学士，
出掌南京翰林院。夏言欲远之也，御史毛恺请留侍
东宫，被谪。寻改南京祭酒。九庙灾，守益陈上下交修
之道，言殷中宗、高宗反妖为祥，享国长久。帝大怒，落
职归。守益天姿纯粹，守仁尝曰：“有若无，实若虚，犯而
不校，谦之近之矣。”里居，日事讲学，四方从游者踵至，
学者称东“廓先生。”家居二十馀年，卒。隆庆初，赠南京
礼部右侍郎，谥文庄。先是，守仁主山东试，堂邑穆孔
晖第一。后官侍讲学士。卒赠礼部右侍郎，谥文简。孔
晖端雅好学，初不肯宗守仁说，久乃笃信之，自名王
氏学，浸淫入于释氏。而守益于戒惧慎独，盖兢兢焉。
子善，历官太常卿。